**Bernard Joseph Slaven** (født 13. november 1960 i Paisley i Skottland) er en irsk tidligere fotballspiller som spilte i angrep i sin aktive karriere. Han er mest kjent for sitt lange opphold hos Middlesbrough FC fra 1985 til 1993, men også for en rekke andre klubber. Slaven var en del av Irlands tropp under VM i fotball 1990.

Klubbkarriere
-------------

Slaven startet sin aktive karriere med ungdomsfotball hos Greenock Morton FC i 1981 før han i 1983 ble halvprofesjonell hos Airdrieonians FC. Her spilte han to seriekamper før turen gikk videre til Queen of the South FC samme år, hvor han også fikk to seriekamper. Slaven gjennomførte sitt tredje klubbytte samme år da han meldte overgang til Albion Rovers FC, som da var i skotsk andredivisjon (tredje nivå). Totalt fikk han 42 seriekamper og scoret 27 mål for klubben.

I løpet av høsten 1985 ble Slaven tilbudt prøvespill hos den engelske klubben Middlesbrough FC, hvor han scoret et mål i en prøvekamp mot Bradford City AFC og markerte seg såpass at klubbens manager Willie Maddren bestemte seg for å signere ham på en overgangssum verdt £25 000. I den påfølgende 1986/1987-sesongen i tredjedivisjon var Middlesbrough truet av konkurs, men Slavens 17 seriemål var med på å føre klubben til opprykk. Han bidro også sterkt i 1987/1988-sesongen, hvor Middlesbrough havnet i playoffspill og rykket opp til førstedivisjon etter seier over Chelsea FC. I de neste sesongene byttet Middlesbrough på å våre i første- og andredivisjon. Slaven ble klubbens toppscorer i fire sesonger på rad, fra 1986 til 1991.

I mars 1993 dro Slaven videre på en fri overgang til Port Vale FC i andredivisjon, som da var ledet av John Rudge. Her markerte han seg umiddelbart ved å score det avgjørende målet som førte klubben til finalen i Football League Trophy, hvor Slaven også scoret det avgjørende målet mot Stockport County FC (2–1). I februar 1994 meldte han igjen overgang, og denne gangen til Darlington FC i tredjedivisjon, hvor han avsluttet sin karriere etter 1994/1995-sesongen med syv mål på 37 seriekamper.

Landslagskarriere
-----------------

På grunnlag av sin irske bestefar fikk Slaven sin landslagsdebut for det irske herrelandslaget i 1990. Han ble siden tatt ut i troppen til VM i fotball 1990 av landslagstrener Jack Charlton, men fikk ikke spille noen av Irlands tre gruppespillkamper. Totalt spilte Slaven syv landskamper og scoret ett mål for Irland.

Referanser
----------

1. ↑  Qosfc.com – World Cup Doonhamers  Arkivert 29. juni 2015 hos Wayback Machine. (Publisert 13. desember 2010, besøkt 12. oktober 2012)
2. ↑  FAI.ie – Ireland's International Players Arkivert 5. februar 2012 hos Wayback Machine. (Besøkt 12. oktober 2012)

Eksterne lenker
---------------

* (en) Bernie Slaven – FIFA Rediger på Wikidata

* (en) Bernie Slaven – Transfermarkt Rediger på Wikidata

* (en) Bernie Slaven – national-football-teams.com Rediger på Wikidata

* (en) Bernie Slaven – Soccerbase.com Rediger på Wikidata

* (en) Bernie Slaven – FootballDatabase.eu Rediger på Wikidata

* (en) Bernie Slaven – EU-Football.info Rediger på Wikidata

* (en) Bernie Slaven – FBref Rediger på Wikidata
* (en) Footballdatabase.eu – Player, Bernie Slaven
* (en) National-football-teams.com – Bernie Slaven – Spillerprofil

| * v
* d
* r
Irlands tropp – VM i fotball 1990 |
| --- |
| 
* 1 Bonner
* 2 Morris
* 3 Staunton
* 4 McCarthy (k)
* 5 Moran
* 6 Whelan
* 7 McGrath
* 8 Houghton
* 9 Aldridge
* 10 Cascarino
* 11 Sheedy
* 12 O'Leary
* 13 Townsend
* 14 Hughton
* 15 Slaven
* 16 Sheridan
* 17 Quinn
* 18 Stapleton
* 19 Kelly
* 20 Byrne
* 21 McLoughlin
* 22 Peyton
* Landslagstrener: Charlton

 | Det irske flagget |